ญี่ปุ่นจี้ไทยเร่งแก้ปัญหามาบตาพุด
ญี่ปุ่นความชัดเจนเรื่องการประกาศบัญชีรายชื่อและองค์กรอิสระแก้ปัญหามาบตาพุด พร้อมถามความคืบหน้าการลดภาษีนำเข้ารถยนต์
11 มี.ค. 2553

ญี่ปุ่นความชัดเจนเรื่องการประกาศบัญชีรายชื่อและองค์กรอิสระแก้ปัญหามาบตาพุด พร้อมถามความคืบหน้าการลดภาษีนำเข้ารถยนต์
นายเคชูเกะ ซาดาโมริ รองอธิบดีกระทรวงเศรษฐกิจการค้าและอุตสาหกรรม ประเทศญี่ปุ่น (เมติ) เปิดเผยระหว่างการหารือร่วมกับนายชาญชัย ชัยรุ่งเรือง รมว.อุตสาหกรรม ว่า เมติได้มีจดหมายถึงนายชาญชัย โดยกล่าวถึงการแก้ไขปัญหามาบตาพุด ซึ่งญี่ปุ่นเคยมีประสบการณ์การแก้ไขสิ่งแวดล้อมมาก่อน รวมทั้งมีเทคโนโลยีที่ทันสมัยในการรับมือกับปัญหาสิ่งแวดล้อม การที่ให้ญี่ปุ่นเข้ามาดำเนินกิจการในประเทศไทย จะช่วยสร้างความมั่นใจและช่วยแก้ไขปัญหาสิ่งแวดล้อมในไทยได้ 
ทั้งนี้ บริษัทของญี่ปุ่นที่อยู่ในเมืองไทยหวังว่าจะสามารถดำเนินกิจการต่อได้โดยเร็วที่สุด และต้องการให้ไทยช่วยชี้แจงรายละเอียดการดำเนินการตามกฎหมายโดยเร็ว
ขณะเดียวกันยังต้องการให้มีการลดภาษีนำเข้ารถยนต์สำหรับรถยนต์ที่มีเครื่องยนต์มากกว่า 3,000 ซีซี ภายใต้กรอบการค้าเสรีไทย-ญี่ปุ่น (เจเทปปา) โดยต้องการให้มีการหารือกันอีกครั้งโดยเร็ว เนื่องจากบริษัทญี่ปุ่นที่มาจดทะเบียนในเมืองไทย สนใจปัญหาเรื่องภาษีนำเข้า และจะสนับสนุนอุตสาหกรรมยานยนต์ในเมืองไทย
นายสรยุทธ เพ็ชรตระกูล ผู้ช่วย รมว.อตุสาหกรรม กล่าวว่า ทางเมติอยากเห็นความชัดเจนของประเภทกิจการรุนแรงว่ามีอะไรบ้าง อยากให้เร่งประกาศโดยเร็ว พร้อมกันนี้ยังต้องการให้มีแผนการทำงานที่ชัดเจนว่าอะไรจะแล้วเสร็จเมื่อไหร่ โดยเฉพาะในเรื่ององค์กรอิสระที่จะมาดูแลการปฏิบัติตามรัฐธรรมนูญมาตรา 67 วรรค 2  ซึ่งในเรื่องนี้จะมีการชี้แจงต่อนักลงทุนญี่ปุ่น ระหว่างการโรดโชว์ร่วมกับกระทรวงการคลังในวันที่ 12-13 มี.ค.นี้  ส่วนกรณีทีมีการยื่นฟ้องร้องอีก 9 โครงการนั้นถือเป็นสิทธิ์ตามกฎหมาย คงห้ามไม่ได้